

בס"ד

בס"ד

פרשת ואתחנן, תשפ"א, מספר 1428

**"שְמַע יִשְׂרָאֵל ה’ אֱ-לֹהֵינוּ ה’ אֶחָד" (דב' ו:ד) – הדינמיקה של הגאולה**

 שמעון אליעזר הלוי ספירו

הפסוק המפורסם "שְמַע יִשְׂרָאֵל ה’ אֱ-לֹהֵינוּ ה’ אֶחָד", הידוע כפתיחה לפרשה הראשונה של מצוות קריאת שמע, הוא משפט הצהרתי הכולל שתי הצהרות: האחת שה’ הוא ''אֱ-לֹהֵינוּ'', דהיינו שיש לו יחס מיוחד לבני ישראל, והשנייה שה’ הוא ''אֶחָד''.

במאמר זה ברצוני להתמקד במשמעות הרב שכבתית של התואר ''אֶחָד'' כשהוא מתייחס לא‑להים, וגם להסביר מה כל כך חשוב בפסוק זה, שהוא זכה להיות מהפסוקים הראשונים של התורה שיהודי לומד וקורא, והפסוק האחרון היוצא מפיו של היהודי לפני מותו.[[1]](#footnote-1)

אין ספק שהעיקרון של ייחוד א-להים מרכזי ליהדות כולה, כפי שמשתקף מהאיסור של עבודה זרה שחומרתו מודגשת בכל ספרי התורה והנביאים.[[2]](#footnote-2) בכל זאת נדמה, שהאמונה בעצם **מציאות א-לוהית**, שיש לעולם בורא ומנהיג, חשובה יותר. לפי ההיגיון היא אף קודמת לאמונה בייחודו (למי שאינו מאמין בא‑להים אין טעם לדבר על ייחודו). ואכן, לפי ספר ''חובת הלבבות'', הפסוק שבכותרת הוא קודם כול ציווי להאמין במציאות א‑לוהית,[[3]](#footnote-3) וזה פירושו:

**"שְמַע יִשְׂרָאֵל"** – אתם חייבים לחקור כדי להבין ולהאמין.
**"ה’"** – שיש א-להים, כוח עליון בעולם.
**"אֱ-לֹהֵינוּ"** – שיש לו יחס מיוחד לעמנו מימי האבות.
**"ה’ אֶחָד**" – הוא אחד ואין יחיד כייחודו.
לכן קריאת פסוק זה בכוונה אישית נקראת: "קבלת עול מלכות שמיים".[[4]](#footnote-4)

המשמעויות של "ה’ אֶחָד":

1) **אחד במשמעות מספרית:** אחד ואין שני. יש רק א‑לוהים אחד, כמו שכתוב: ''רְאוּ עַתָּה כִּי אֲנִי אֲנִי הוּא וְאֵין אֱ‑לֹהִים עִמָּדִי" (דב' לב:לט).

2) **אחד במשמעות של פשטות:** הוא אינו מורכב. האדם, למשל, למרות שהוא יחיד הוא מורכב מאלמנטים שונים: גוף ונפש, שכל ורגשות, יצר טוב ויצר הרע וכו'. אולם א-להים הוא בתכלית הפשטות עד כדי כך, שבתחום ההכרתי הרמב"ם אומר: "שֶׁהוּא הַיּוֹדֵעַ וְהוּא הַיָּדוּעַ וְהוּא הַדֵּעָה עַצְמָהּ".[[5]](#footnote-5)

3) **אחד במשמעות של מיוחד:** דהיינו, שאין דומה לו בשום פנים ואופן (singular).

הקב"ה אינו שייך לשום סוג או מין ולכן אי אפשר להגדיר אותו,[[6]](#footnote-6) אבל אפשר להסביר את המיוחדות שלו לפי מה שאמר הרמב"ם, שרק א-להים הוא "מחויב המציאות".[[7]](#footnote-7) דהיינו, מציאותו קיומית ואילו המציאות של כל דבר אחר בעולם היא מקרית וזמנית. א‑לוהים הוא הבורא לא רק במובן שהוא הסיבה למציאות של העולם, אלא שהוא ממשיך לקיים אותו, וכך אומר הרמב''ם: "אם יעלה על הדעת שהוא (א-להים) אינו מצוי, אין דבר אחר יכול להימצאות". כביכול הקוסמוס הוא רק מחשבה בהכרה של הקב''ה, ואם לרגע הוא יפסיק לחשוב על העולם, הכול ייעלם. רעיון זה נרמז בפסוקים: ''אֵין עוֹד'' (דב' ד:לט), אפס זולתו, ו"אֵין עוֹד מִלְבַדּוֹ" (שם:לה). המלבים מפרש ברוח זו את משמעות שמו של הקב''ה: ''**אֶהְיֶה** שְׁלָחַנִי אֲלֵיכֶם" (שמ' ג:יד):

כשאנו אומרים שם ''אהיה'' שהוא מודה שהוא עצם מחויב המציאות הכולל בתוכו כל השלמות בעולם, כך שכל השבחים והתיאורים שאומרים על השם יתברך אין מוסיפים שם דבר על עיקר השם.

חשוב לציין שהעיקרון של ''ה’ אחד'' שונה מכל התיאורים האחרים כמו 'כול יכול', 'יודע הכול', או 'ממלא-כל עלמין'. השוני הוא בזה שאלה מושגים המייצגים תכונות סטטיות של א-להים, מבודד מכל דבר, ואילו התואר ה’ אחד, הכולל "ואין בלתו", שולל את המציאות של דברים מסוימים בעולם, ולמעשה מקשר את אמיתותו למה שמתרחש בחברה האנושית. נסביר זאת בסיוע של פסוק מפורסם מזכריה: "וְהָיָה ה’ **לְמֶלֶךְ** עַל כָּל הָאָרֶץ בַּיּוֹם הַהוּא יִהְיֶה ה’ **אֶחָד** וּשְׁמוֹ **אֶחָד**" (יד:ט). ידוע שהמילה "שם" יכולה להתייחס לשם-עצם פרטי, כמו שראינו למעלה בקשר לשם ''אהיה'', וגם במובן של פרסום (reputation) – איך אחרים מתייחסים אליו. נחזור לזכריה; כשהנביא אומר שרק ''בַּיּוֹם הַהוּא יִהְיֶה'' **שם** ה’ אחד, דהיינו שכל העולם יכירו ויאמינו שה’ אחד עם כל מה שמשתמע מכך, זה מובן היטב. אבל מהו הפירוש לאמירה שה’ עצמו **יהיה** "אֶחָד" רק **ביום ההוא**? והרי הוא היה הווה ויהיה אותו א-להים שאינו משתנה מעולם ועד עולם!? התשובה היא שייחוד הא‑להים כולל גם את העניין של **שלטון וממשלה.**[[8]](#footnote-8) כלומר, אם אכן ה’ הוא א-להים ואין בלתו, היה צפוי שרצון ה’ ישלוט למעשה בהיסטוריה. במידה שאין זה המצב, דהיינו שיש אומות ותרבויות שכופרות בעיקר ומשפיעות על הציבור לרעה, יש כאן פגיעה באופן ישיר בעצם ייחודיותו של ה'. הרי מציאות כזו מוכיחה **שיש** בלתו כוחות זרים בעולם, הקובעים עובדות בניגוד לרצון ה’! לפי הנביא, התיקון יגיע רק ''ביום ההוא'', כשיהיה ''ה’ לְמֶלֶךְ עַל כָּל הָאָרֶץ''. כך הנביא מקשר בין **אחדות** ה’ ל**מלכות** ה’. הדמיון ביניהם הוא ששניהם תלויים באופן משמעותי באלמנטים חיצוניים כדי להגיע לשלמותם.

ידוע ש"אין מלך בלא עם". פירושו, שעצם ההגדרה של "מלך" מרמזת שהוא מולך על אחרים, והם צריכים להכיר בו כ"מלך", לקבל את מרותו ולציית לדבריו. כן הדבר כמו שראינו בייחוד השם. דברי הנביא זכריה מבוארים עתה: 'וְהָיָה', ביום ההוא בעתיד, במישור ההיסטורי, יהיה ה’ מוכר ומקובל כ"מֶלֶךְ" על כל העולם. אז, לא רק שם ה’ יהיה **'אֶחָד**' אלא גם במישור המטאפיסי יהיה '**ה’ אֶחָד**'. התלות הזו של מלכות ה’ ואחדות ה’ במעשי בני אדם מסבירה למה בשניהם אפשר להשתמש בפועל יוצא כמו: "להודות לך **ולייחדך** באהבה", או "כדי **שתמליכוני** עליכם" (ר"ה טז ע"א; לד ע"ב). נוסחה זו משקפת את החלק הפעיל של האדם בהגשמה מלאה של מלכות א-להים ואחדותו.[[9]](#footnote-9)

הקשר היסודי הזה, בין המצב של שם ה’ בעולם ושלמות יחידותו, מאפשר לנו להבין היבט חשוב של דרך ה’ בהיסטוריה. לפי השקפת התורה, א-להים אינו רק הבורא (א-לוהי השמיים), אלא גם המנהיג (א-לוהי הארץ), המצווה והשופט: "כִּי כָל דְּרָכָיו מִשְׁפָּט" (דב לב:ד). ממבט ראשוני אפשר להסיק שא‑להים פועל רק לפי העיקרון של שכר ועונש; להעניש רשעים (מבול, מגדל בבל, סדום) או להושיע צדיקים (נח, האבות, בני ישראל במצרים). אבל יש עיקרון נוסף שעל פיו א-להים נאלץ, כביכול, לפעול, והוא – לשמור על שמו הגדול. כבר משה בן עמרם השתמש בעיקרון זה כשטען לפני א-להים שיכפר על עוון בני ישראל: "לָמָּה יֹאמְרוּ מִצְרַיִם לֵאמֹר בְּרָעָה הוֹצִיאָם לַהֲרֹג אֹתָם בֶּהָרִים"[[10]](#footnote-10) (שמ' לב:יב). הגורם של חילול השם הוא המכריע תמיד, וצריך לשקול איך מעשה מסוים ישפיע על שם ה’ בעולם. לכן אמר הנביא יחזקאל בשם ה’:

ויָּבוֹא אֶל הַגּוֹיִם אֲשֶׁר בָּאוּ שָׁם וַיְחַלְּלוּ אֶת שֵׁם קָדְשִׁי בֶּאֱמֹר לָהֶם עַם ה’ אֵלֶּה וּמֵאַרְצוֹ יָצָאוּ. וָאֶחְמֹל עַל שֵׁם קָדְשִׁי אֲשֶׁר חִלְּלוּהוּ בֵּית יִשְׂרָאֵל בַּגּוֹיִם אֲשֶׁר בָּאוּ שָׁמָּה. לָכֵן אֱמֹר לְבֵית יִשְׂרָאֵל כֹּה אָמַר אֲ-דֹנָי ה' לֹא לְמַעַנְכֶם אֲנִי עֹשֶׂה בֵּית יִשְׂרָאֵל כִּי אִם לְשֵׁם קָדְשִׁי אֲשֶׁר חִלַּלְתֶּם בַּגּוֹיִם אֲשֶׁר בָּאתֶם שָׁם" (לו:כ-כד).

ולהפך, כשיקבצם ה’ ויחזירם לארצם, יתגדל ויתקדש שם ה’ בעולם. שכן, לפי הנביא, הימצאותם של ישראל בגלות היא חילול ה' בעיני העמים. חז''ל ניסחו את התופעה הזו ככלל קבוע: "לפעמים הוא (א-להים) עושה בשביל עמו ונחלתו ופעמים הוא עושה בשביל שמו הגדול".[[11]](#footnote-11) סביר להניח, שאמונה בכלל הזה הייתה הבסיס לאופטימיות של הרמב"ם כשכתב: "כבר הבטיחה התורה שסוף ישראל לעשות תשובה, **בסוף גלותן** ומיד הם נגאלין" (הלכות תשובה ז, ב). כלומר "בסוף גלותן" יעשה א-להים משהו כל כך מרשים שבעקבותיו יחזרו ישראל למוטב.[[12]](#footnote-12)

לסיכום: הפסוק "שְמַע יִשְׂרָאֵל" וגו' מבטא את יסוד היסודות של היהדות. דהיינו, שיש א-להים ושהוא אחד ומיוחד בכל המובנים שתיארנו. לכן, קריאתו בכוונה היא ביטוי לקבלה אישית של מלכות שמיים, וגם כיוון שהפסוק כולל את העניין של ממשלה מעשית, הוא ערובה לגאולה. כלומר, הוא מוודא שבהכרח יבוא היום ששם ה’ יהיה מבורך בכל העולם, ואז יהיה ה’ אחד ממש. לכן נאה ויאה שקריאת שמע תהיה מן המצוות הראשונות שהיהודי מקיים, וכשהוא עומד להיפרד מהעולם שעדיין לא נגאל, קריאת הפסוק היא קריאה של ציפייה, עידוד וסיסמת הקרב של היהדות, שנצח ישראל לא ישקר.[[13]](#footnote-13)

**דף שבועי, גיליון 1428, ואתחנן, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: dafshv@mail.biu.ac.il

ניתן לפנות לכתובת זו ולקבל את הדף בדוא"ל.

 [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*תשמעון א' הלוי ספירו הוא פרופ' אמריטוס בבית הספר ללימודי יסוד באוניברסיטת בר-אילן.

1 ''יצתה נשמתו באחד'' על רבי עקיבא ברכות סא ע"ב. [↑](#footnote-ref-1)
2. 2מובפרט, זהו האיסור הראשון בעשרת הדיברות (שמ' כג:. [↑](#footnote-ref-2)
3. 3 רבינו בחיי, ספר **חובת הלבבות**, שער הייחוד. [↑](#footnote-ref-3)
4. 4 משנה ברכות ד, ב. [↑](#footnote-ref-4)
5. 5 הלכות יסודי התורה ב, י. [↑](#footnote-ref-5)
6. 6 במובן פורמלי, ''הגדרה'' היא קביעת הסוג שאליו שייך הדבר המוגדר, יחד עם אפיון השוני שלו, כגון: A man is a **rational animal.** [↑](#footnote-ref-6)
7. 7 הלכות יסודי התורה א, ב. [↑](#footnote-ref-7)
8. 8 משה חיים לוצאטו**, דעת תבונות**, הוצאת ''הוד'', לונדון תש''ד, עמ' יב-יג. [↑](#footnote-ref-8)
9. 9 לכן הפסוק האחרון (מן התורה) של סדר מלכויות בתפילת מוסף של ר''ה הוא "שמע ישראל", אף על פי שהמילה "מלך" אינה נמצאת בו. [↑](#footnote-ref-9)
10. 10 אין ספק שהמטרה המיידית של המאבק בין משה לפרעה הייתה להוציא את בנ''י ממצרים, אבל המטרה שעומדת תמיד ברקע היא: ''בַּעֲבוּר תֵּדַע כִּי אֵין כָּמֹנִי בְּכָל הָאָרֶץ'' (שמ' ט:יד); ''לְמַעַן סַפֵּר שְׁמִי בְּכָל הָאָרֶץ'' (שם:טז). [↑](#footnote-ref-10)
11. 11 מבוסס על שני פסוקים דומים/שונים: "כִּי לֹא יִטֹּשׁ ה' עַמּוֹ וְנַחֲלָתוֹ לֹא יַעֲזֹב" (תה' צד:יד); "כִּי לֹא יִטֹּשׁ ה' אֶת עַמּוֹ בַּעֲבוּר שְׁמוֹ הַגָּדוֹל" (שמ"א יב:כב). ראו ילקוט שמעוני, תה' צד. [↑](#footnote-ref-11)
12. 12 עיינו סנהדרין צז ע"ב. [↑](#footnote-ref-12)
13. 13 רק במנחה בשבת, שהיא מעין עולם הבא, השומר שבת שמח במלכות ד', ומרשה לעצמו להכריז: "אתה אחד ושמך אחד" כבר עכשיו. [↑](#footnote-ref-13)